1- ރިސާލަތު ( މިޝަން ) ކަނޑައެޅުއްވުން : އަހުރެމެންނަކީ ކޮން ބައެއް ހެއްޔެވެ؟ އަހުރެމެންގެ ވުޖޫދުގެ ލަނޑުދަނޑިއަކީ ކޮބައިހެއްޔެވެ؟ އަހުރެމެންނާ ކުރިމަތިވެފައިވާ މަސްއަލަތަކަކީ ކޮބައިހެއްޔެވެ؟ އާދެ! ލަނޑުދަނޑި ވަރަށް ސާފެވެ. އެއީ އިސްލާމީ ދަޢުވަތު ފެތުރުމަށް ބޭނުންވާ ބިމެއް މުސްލިމުންނަށް ހޯދައި ދިނުމެވެ. އެ ބިމުގައި އިސްލާމީ ދައުލަތް ޤާއިމުކޮށް އައު އުދަރެސްތަކަކަށް އިސްލާމީ ދަޢުވަތު ފެތުރިގެންދާނެ މަގު ތަނަވަސް ކުރުމެވެ. މި ކަމަށް ހުރަސްއަޅައި ބޮޑު ހުރަހަކީ މައްކާގެ މުޝްރިކުންގެ ބޮޑާކަމާއި ބޯހަރުކަމާއި އަނިޔާވެރިކަމެވެ. އެމީހުންގެ ޙައްދުފަހަނަޅައި ދިޔުން ވަނީ ޚުދު ކީރިތި ރަސޫލާގެ ފުރާނަފުޅު ދުއްވާލުމާ ހަމައަށް ވާޞިލުވެފައެވެ. 2- ވަށައިގެންވާ ވެށި ވަޒަންކޮށް ބެލުން : ކީރިތި ރަސޫލާ ޞައްލަﷲ ޢަލައިހި ވަސައްލަމް މައްކާގައި ތޭރަ އަހަރު ދީނަށް ގޮވައިލެއްވުމުގައި ހޭދަކުރެއްވިއެވެ. އިސްލާމީ ރިސާލަތާއި ދަޢުވަތު ފެތުރުމަށް ޓަކައި މައްކާގެ ބިމަކީ އެކަށީގެންވާ ތަނެއް ނޫންކަން އެކަލޭގެފާނަށް ކަށަވަރުވެ ވަޑައިގަތެވެ. އިސްލާމުދީނާއި، މުސްލިމުންނާ ދެކޮޅަށް މުޝްރިކުން ކުރަމުން ދިޔަ މަސައްކަތްތައް ދުވަހުން ދުވަހަށް ދިޔައީ ހަރުކަށިވަމުންނެވެ. މުޝްރިކުންގެ ހިތްތައް ދިޔައީ ގައު ވަމުންނެވެ. އެ ހިތްތައް ހިލައަށް ވުރެވެސް ހަރުކަން ގަދައެވެ. ހިލަތަކަކަށް ކިތަންމެ ވަރަކަށް މުޚާޠަބު ކުރިއަސް އަޑެއް ނީވޭނެތެވެ. އެހެންކަމުން އިސްލާމީ ދަޢުވަތަށް މައްކާގެ މަގު ވަނީ ބަންދު ވެފައެވެ.އެ ދަޢުވަތަށް އިޖާބަ ދޭނެ ބަޔަކު އެ ރަށުގައި ނެތް ފަދައެވެ. އެކަމަކު، އިސްލާމީ ދަޢުވަތު ބަލައިގަންނާނެ މި ބިން ޢަރަބި ފަސްގަނޑަކަށް ވާން ޖެހެއެވެ. އެހެނީ މި ދީނުގެ ފޮތުގެ ބަހަކީ ޢަރަބި ބަހެވެ. މި ދީނުގެ ރަސޫލާގެ މާދަރީ ބަހަކީ ވެސް ޢަރަބި ބަހެވެ. މި ފަދަ ފަސްގަނޑަކަށް ޠާއިފު ވެދާނެ ކަމަށް އުއްމީދު ކުރެއްވިގެން، ރަސޫލުﷲ ޞައްލަﷲ ޢަލައިހި ވަސައްލަމް ޠާއިފަށް ވަޑައިގެންނެވިއެވެ. ޠާއިފަކީ ޢަރަބިންގެ ތެރޭގައި މަތިވެރި މަޤާމެއް ލިބިފައިވާ ރަށަކަށް ވާތީއެވެ. ނަމަވެސް ރަސޫލުﷲ ޞައްލަﷲ ޢަލައިހި ވަސައްލަމް އަށް ޠާއިފުން ލިބިވަޑައިގަތީ ހަމަ މައްކާގެ މުޝްރިކުންގެ ކިބައިން ލިބިވަޑައިގަންފައިވާ ފަދަ ނޭއްގާނި އިޖާބައެކެވެ. މިހެންވެ ރަސޫލުﷲގެފާނު މައްކާއަށް އަންނަ ސޭލްތަކުގެ މޫސުންތަކުގެ ބާޒާރުތަކަށް ކުރިމަތި ލެއްވިއެވެ. ޢުކާޡު ބާޒާރާއި، މިޖަންނާ ބާޒާރާއި ، ޛިލް މަޖާޒު ބާޒާރުތަކަށެވެ. މި ސޭލްތަކުން އެއްޗެހި ގަންނަން އަންނަ ޢަރަބީންނާ ބައްދަލު ކުރައްވައި އިސްލާމުދީން އެމީހުންނަށް ހުށައެޅުއްވުމަށް ޓަކައެވެ. ނަމަވެސް ޤުރައިޝުންގެ ބޮޑުންގެ ރުހުން ނުލިބިދާނެތީ މި ބާޒާރުތަކަށް އަންނަ ގިނަ ބަޔަކު ރަސޫލުﷲ ޞައްލަﷲ ޢަލައިހި ވަސައްލަމް ގެ ބަސްފުޅު އަޑު އެހުމަށް ޝައުޤުވެރިއެއް ނުވިއެވެ. މި މީހުންގެ ތެރެއިން އެކަލޭގެފާނަށް އިޖާބަ ދީފާނެ ކަމަށް ފެނިވަޑައިގަތީ ޔަޘްރިބު ( ނުވަތަ މަދީނާ)ގެ މީހުންނެވެ. މިހެންވެ ރަސޫލުﷲގެފާނު އެމީހުންގެ ގާތަށް މަދީނާއަށް ، މުޞްޢަބުގެފާނު ފޮނުއްވިއެވެ. މި ކަމުގެ ސަބަބުން މަދީނާގެ ބިން އިސްލާމުދީނަށް މަރްޙަބާ ކިޔާނެކަން ރަސޫލުﷲގެފާނަށް ކަށަވަރުވެ ވަޑައިގަތެވެ.